GOFAL CYMDEITHASOL, CYMRU RHAN 1 CYFFREDINOL Enwi, cychwyn a chymhwyso 1 1 Enw'r Rheoliadau hyn yw Rheoliadau Adolygu Penderfyniadau'n Annibynnol (Mabwysiadu a Maethu) (Cymru) 2010. 2 Deuant i rym ar 2 Ebrill 2010. 3 Mae'r Rheoliadau hyn yn gymwys o ran Cymru. Dehongli 2 Yn y Rheoliadau hyn — ystyr “adroddiad darpar fabwysiadydd” (“ prospective adopter’s report ”) yw adroddiad a baratowyd yn unol â rheoliad 26 o'r Rheoliadau Asiantaethau ; ystyr “ceisydd” (“ applicant ”)— yn achos penderfyniad ar addasrwydd i fabwysiadu, yw darpar fabwysiadydd; yn achos penderfyniad ar ddatgelu, yw person perthnasol o fewn ystyr “relevant person” yn rheoliad 13A(7) o'r Rheoliadau Datgelu ; yn achos penderfyniad ar faethu, yw person y rhoddwyd hysbysiad iddo at ddibenion rheoliad 28(6)(a) o'r Rheoliadau Maethu ; mae i “darparydd gwasanaeth maethu” (“ fostering service provider ”) yr ystyr a roddir i “fostering service provider” yn rheoliad 2(1) o'r Rheoliadau Maethu; ystyr “ Deddf 1989 ” (“ the 1989 Act ”) yw Deddf Plant 1989; ystyr “ Deddf 2002 ” (“ the 2002 Act ”) yw Deddf Mabwysiadu a Phlant 2002; ystyr “diwrnod gwaith” (“ working day ”) yw diwrnod nad yw'n ddydd Sadwrn, yn ddydd Sul, yn Ddydd Nadolig, yn Ddydd Gwener y Groglith nac yn wyl y banc o fewn ystyr Deddf Bancio a Thrafodion Ariannol 1971 ; ystyr “gweithiwr cymdeithasol” (“ social worker ”) yw person a gofrestrwyd yn weithiwr cymdeithasol ar gofrestr a gynhelir gan y Cyngor Gofal Cymdeithasol Cyffredinol neu Gyngor Gofal Cymru o dan adran 56 o Ddeddf Safonau Gofal 2000 neu ar gofrestr gyfatebol a gynhelir o dan gyfraith yr Alban neu Ogledd Iwerddon; ystyr “panel mabwysiadu” (“ adoption panel ”) yw panel a gyfansoddwyd yn unol â rheoliad 3 o'r Rheoliadau Asiantaethau; ystyr “panel” (“ panel ”) yw panel a gyfansoddwyd yn unol â rheoliad 6, 7 neu 8, yn ôl fel y digwydd; ystyr “panel maethu” (“ fostering panel ”) yw panel a gyfansoddwyd yn unol â rheoliad 24 o'r Rheoliadau Maethu; ystyr “penderfyniad ar addasrwydd i fabwysiadu” (“ adoption suitability determination ”) yw penderfyniad cymhwysol a ddisgrifir yn rheoliad 3(a); ystyr “penderfyniad ar ddatgelu” (“ disclosure determination ”) yw penderfyniad cymhwysol a ddisgrifir yn rheoliad 13A(1) o'r Rheoliadau Datgelu ; ystyr “penderfyniad ar faethu” (“ fostering determination ”) yw penderfyniad cymhwysol o ddisgrifiad a ragnodir yn rheoliad 4; ystyr “penderfyniad cymhwysol” (“ qualifying determination ”) yw penderfyniad a ddisgrifir yn rheoliadau 3 a 4; ystyr “ Rheoliadau Adolygu Annibynnol 2006 ” (“ the Independent Review Regulations 2006 ”) yw Rheoliadau Adolygu Penderfyniadau'n Annibynnol (Mabwysiadu) (Cymru) 2006 ; ystyr “y Rheoliadau Asiantaethau” (“ the Agencies Regulation ”) yw Rheoliadau Asiantaethau Mabwysiadu (Cymru) 2005 ; ystyr “y Rheoliadau Datgelu” (“ the Disclosure Regulations ”) yw Rheoliadau Mynediad i Wybodaeth (Mabwysiadu Ôl-gychwyn) (Cymru) 2005 ; ystyr “y Rheoliadau Maethu” (“ the Fostering Regulations ”) yw Rheoliadau Gwasanaethau Maethu (Cymru) 2003 ; mae “y rhestr ganolog” (“ the central list ”) i'w dehongli yn unol â rheoliad 5; mae i “rhiant maeth” (“ foster parent ”) yr ystyr a roddir i “foster parent” yn rheoliad 2(1) o'r Rheoliadau Maethu; ac ystyr “sefydliad” (“ organisation ”) yw asiantaeth fabwysiadu neu ddarparydd gwasanaeth maethu, yn ôl fel y digwydd. Penderfyniad cymhwysol — disgrifiad penodedig at ddibenion adran 12(2) o Ddeddf 2002 3 At ddibenion adran 12(2) o'r Ddeddf, penderfyniad cymhwysol yw — a penderfyniad a wnaed gan asiantaeth fabwysiadu yn unol â'r Rheoliadau Asiantaethau fel a ganlyn — i pan, yn unol â rheoliad 28(4) o'r Rheoliadau Asiantaethau, nad yw'r asiantaeth yn bwriadu cymeradwyo darpar fabwysiadydd fel un sy'n addas i fod yn rhiant mabwysiadol, ii pan fo'r asiantaeth o'r farn nad yw darpar fabwysiadydd yn addas mwyach i fod yn rhiant mabwysiadol yn dilyn adolygiad o dan reoliad 30 o'r Rheoliadau Asiantaethau; neu b penderfyniad a ddisgrifir yn rheoliad 13A(1) o'r Rheoliadau Datgelu. Penderfyniad cymhwysol — disgrifiadau rhagnodedig at ddibenion paragraff 12A(2)(b) o Atodlen 2 i Ddeddf 1989 4 At ddibenion paragraff 12A(2)(b) o Atodlen 2 i Ddeddf 1989, y disgrifiadau o benderfyniadau a ragnodir yw'r canlynol — a penderfyniad (ac eithrio penderfyniad a wnaed yn unol â rheoliad 27(6) o'r Rheoliadau Maethu) bod y darparydd gwasanaeth maethu yn bwriadu peidio â chymeradwyo person fel un sy'n addas i fod yn rhiant maeth yn unol â rheoliad 28(6) o'r Rheoliadau Maethu, a b penderfyniad (ac eithrio penderfyniad a wnaed yn unol â rheoliad 27(6) o'r Rheoliadau Maethu) bod y darparydd gwasanaeth maethu yn bwriadu terfynu, neu adolygu telerau, cymeradwyaeth person fel un sy'n addas i weithredu fel rhiant maeth yn unol â rheoliad 29(7) o'r Rheoliadau Maethu, pan roddir hysbysiad o'r penderfyniad ar neu ar ôl 2 Ebrill 2010. RHAN 2 PANELAU Cyfansoddiad panelau 5 1 Rhaid i Weinidogion Cymru, ar ôl cael cais a wnaed gan geisydd yn unol â rheoliad 19, gyfansoddi panel yn unol â rheoliad 6, 7 neu 8, yn ôl fel y digwydd, at y diben o adolygu'r penderfyniad cymhwysol. 2 Rhaid dewis aelodau'r panel oddi ar restr o bersonau (y cyfeirir ati yn y Rheoliadau hyn fel “y rhestr ganolog”) a gedwir gan Weinidogion Cymru, o bersonau a ystyrir gan Weinidogion Cymru yn addas, yn rhinwedd eu sgiliau, cymwysterau neu brofiad, i fod yn aelodau o banel. 3 Rhaid i aelodau o'r rhestr ganolog gynnwys — a gweithwyr cymdeithasol sydd â thair blynedd, o leiaf, o brofiad, ar ôl cymhwyso, o waith mabwysiadu a lleoli mewn teuluoedd; b gweithwyr cymdeithasol sydd â thair blynedd, o leiaf, o brofiad ar ôl cymhwyso, o waith cymdeithasol ynglŷn â gofal plant, gan gynnwys profiad uniongyrchol o waith maethu; c ymarferwyr meddygol cofrestredig; ac ch personau eraill a ystyrir gan Weinidogion Cymru yn addas i fod yn aelodau o banel, gan gynnwys, pan fo'n rhesymol ymarferol, personau sydd â phrofiad personol o fabwysiadu, a phersonau sydd, neu a fu o fewn y ddwy flynedd flaenorol, yn rhiant maeth awdurdod lleol. Aelodaeth panel ar gyfer adolygu penderfyniad ar addasrwydd i fabwysiadu 6 Pan fo'r penderfyniad cymhwysol a adolygir yn benderfyniad ar addasrwydd i fabwysiadu, y nifer o bobl y mae'n rhaid eu penodi'n aelodau o banel yw pump, a rhaid i'r panel gynnwys o leiaf — a dau berson sy'n dod o fewn rheoliad 5(3)(a); b un person sy'n dod o fewn rheoliad 5(3)(c); ac c dau berson arall o'r rhestr ganolog, gan gynnwys pan fo'n rhesymol ymarferol, o leiaf un person sydd â phrofiad personol o fabwysiadu. Aelodaeth panel ar gyfer adolygu penderfyniad ar ddatgelu 7 Pan fo'r penderfyniad cymhwysol a adolygir yn benderfyniad ar ddatgelu, y nifer o bobl y mae'n rhaid eu penodi'n aelodau o banel yw pump, a rhaid i'r panel gynnwys o leiaf — a dau berson sy'n dod o fewn rheoliad 5(3)(a); a b tri pherson o'r rhestr ganolog. Aelodaeth panel ar gyfer adolygu penderfyniad ar faethu 8 Pan fo'r penderfyniad cymhwysol a adolygir yn benderfyniad ar faethu, y nifer o bobl y mae'n rhaid eu penodi'n aelodau o banel yw pump, a rhaid i'r panel gynnwys o leiaf — a dau berson sy'n dod o fewn rheoliad 5(3)(b); a b tri pherson arall o'r rhestr ganolog, gan gynnwys pan fo'n rhesymol ymarferol, un person sydd, neu a fu yn ystod y ddwy flynedd flaenorol, yn rhiant maeth awdurdod lleol. Cynghorwyr panelau 9 1 Rhaid i banel gael ei gynghori gan weithiwr cymdeithasol sydd â chymwysterau, sgiliau a phrofiad priodol. 2 Caiff panel, os yw'r panel yn ystyried hynny'n briodol, ei gynghori gan — a cynghorwr cyfreithiol sydd â gwybodaeth ac arbenigedd yn nefddwriaeth mabwysiadu a maethu; b ymarferydd meddygol cofrestredig sydd ag arbenigedd perthnasol mewn gwaith mabwysiadu neu faethu, pan un bynnag sy'n briodol i'r penderfyniad cymhwysol dan ystyriaeth; c unrhyw berson arall sydd, ym marn y panel, ag arbenigedd perthnasol i'r penderfyniad dan ystyriaeth. 3 Rhaid i'r cynghorwyr panelau y cyfeirir atynt ym mharagraffau (1) a (2) fod yn aelodau o'r rhestr ganolog. Penodi cadeirydd panel 10 Rhaid i Weinidogion Cymru benodi person yn gadeirydd panel, sydd â'r sgiliau a'r profiad angenrheidiol i gadeirio panel. Anghymhwyso aelodau o banel 11 1 Rhaid peidio â phenodi person (“P”) yn aelod o banel — a os yw'r person hwnnw'n aelod o banel mabwysiadu, neu o banel maethu, y sefydliad a wnaeth y penderfyniad cymhwysol; b pan fo'r sefydliad a wnaeth y penderfyniad cymhwysol yn awdurdod lleol, os yw P ar y pryd, neu os bu yn ystod y cyfnod o un flwyddyn cyn y dyddiad pan wnaed y penderfyniad cymhwysol — i yn gyflogedig gan yr awdurdod hwnnw yn eu gwasanaethau cymdeithasol plant a theuluoedd, neu ii yn aelod o'r awdurdod hwnnw; c pan nad yw'r sefydliad a wnaeth y penderfyniad cymhwysol yn awdurdod lleol, os yw P, ar y pryd neu os bu yn ystod y cyfnod o un flwyddyn cyn y dyddiad pan wnaed y penderfyniad cymhwysol, yn gyflogai neu ymddiriedolwr y sefydliad hwnnw; ch os yw P yn berthynas i berson sy'n dod o fewn is-baragraff (a), (b) neu (c); d os yw'r sefydliad a wnaeth y penderfyniad cymhwysol wedi lleoli plentyn gyda P ar gyfer ei fabwysiadu, neu wedi lleoli plentyn gyda P fel rhiant maeth awdurdod lleol; e pan fo P wedi ei fabwysiadu neu'i faethu pan oedd yn blentyn, os y sefydliad a wnaeth y penderfyniad cymhwysol oedd y sefydliad a drefnodd i fabwysiadu neu faethu P; neu f os yw P yn adnabod y ceisydd yn bersonol neu yn rhinwedd ei broffesiwn. 2 Yn y rheoliad hwn — a mae “cyflogedig” (“ employee ”) yn cynnwys cyflogedig pa un a dderbynnir tâl ai peidio a pha un ai o dan gontract gwasanaeth neu gontract am wasanaethau neu fel gwirfoddolwr; a b mae P yn berthynas i berson arall (“A”) os yw P — i yn aelod o aelwyd A, neu'n briod ag A neu'n bartner sifil i A; ii yn fab, merch, mam, tad, chwaer neu frawd i A; neu iii yn fab, merch, mam, tad, chwaer neu frawd i'r person sy'n briod ag A neu sydd wedi ffurfio partneriaeth sifil gydag A. Swyddogaethau panel a gyfansoddwyd i adolygu penderfyniad ar addasrwydd i fabwysiadu 12 1 Mae'r rheoliad hwn yn gymwys pan fo'r penderfyniad cymhwysol a adolygir yn benderfyniad ar addasrwydd i fabwysiadu. 2 Rhaid i banel a gyfansoddir yn unol â rheoliad 6 adolygu'r penderfyniad ar addasrwydd i fabwysiadu ac — a pan fo paragraff (3) yn gymwys, gwneud argymhelliad i'r asiantaeth fabwysiadu a wnaeth y penderfyniad cymhwysol ynglŷn ag a yw'r ceisydd yn addas ai peidio i fabwysiadu plentyn; neu b pan fo paragraff (4) yn gymwys, cyflwyno i'r asiantaeth fabwysiadu a wnaeth y penderfyniad cymhwysol argymhelliad– i y dylai'r asiantaeth baratoi adroddiad darpar fabwysiadydd yn unol â rheoliad 26(4), a phan fo'n gymwys, rheoliad 26(5) o'r Rheoliadau Asiantaethau, a fyddai'n cynnwys yr holl wybodaeth sy'n ofynnol gan y rheoliad hwnnw; neu ii nad yw'r ceisydd yn addas i fabwysiadu plentyn. 3 Mae'r paragraff hwn yn gymwys pan fo'r adroddiad darpar fabwysiadydd yn cynnwys yr holl wybodaeth sy'n ofynnol gan reoliad 26(4), a phan fo'n gymwys, rheoliad 26(5) o'r Rheoliadau Asiantaethau. 4 Mae'r paragraff hwn yn gymwys pan nad oedd adroddiad y darpar fabwysiadydd, yn unol â rheoliad 26(4), a phan fo'n gymwys rheoliad 26(5), o'r Rheoliadau Asiantaethau yn cynnwys yr holl wybodaeth a oedd yn ofynnol gan reoliad 26(4) neu, os yw'n gymwys, rheoliad 26(5) o'r Rheoliadau Asiantaethau. 5 Wrth ystyried pa argymhelliad i'w wneud – a rhaid i'r panel bwyso a mesur a chymryd i ystyriaeth yr holl wybodaeth a basiwyd ymlaen iddo yn unol â rheoliad 29 o'r Rheoliadau Asiantaethau; b caiff y panel ofyn i'r asiantaeth fabwysiadu gaffael unrhyw wybodaeth berthnasol arall a ystyrir yn angenrheidiol gan y panel, neu darparu unrhyw gymorth arall y gofynnir amdano gan y panel; ac c caiff y panel gaffael unrhyw gyngor yr ystyria'n angenrheidiol ynglŷn â'r achos, gan y cynghorwyr y cyfeirir atynt yn rheoliad 9. 6 Pan fo'r panel yn gwneud argymhelliad i'r perwyl bod y ceisydd yn addas i fabwysiadu plentyn, caiff y panel ystyried y nifer o blant y gallai'r ceisydd fod yn addas i'w mabwysiadu, eu hystod oedran, eu rhyw, eu hanghenion tebygol a'u cefndir, a chynghori'r asiantaeth fabwysiadu ynglŷn â hynny. Swyddogaethau panel a gyfansoddwyd i adolygu penderfyniad ar ddatgelu 13 1 Mae'r rheoliad hwn yn gymwys pan fo'r penderfyniad cymhwysol a adolygir yn benderfyniad ar ddatgelu. 2 Rhaid i banel a gyfansoddwyd yn unol â rheoliad 7 adolygu'r penderfyniad ar ddatgelu, a chyflwyno i'r asiantaeth fabwysiadu a wnaeth y penderfyniad ar ddatgelu argymhelliad ynglŷn ag a ddylai'r asiantaeth fynd ymlaen â'i benderfyniad gwreiddiol ai peidio. 3 Wrth ystyried pa argymhelliad i'w wneud – a rhaid i'r panel bwyso a mesur a chymryd i ystyriaeth yr holl wybodaeth a basiwyd ymlaen iddo yn unol â rheoliad 13A o'r Rheoliadau Datgelu; b caiff y panel ofyn i'r asiantaeth fabwysiadu gaffael unrhyw wybodaeth berthnasol arall a ystyrir yn angenrheidiol gan y panel, neu darparu unrhyw gymorth arall y gofynnir amdano gan y panel; c caiff y panel fanteisio ar unrhyw gyngor yr ystyria'n angenrheidiol ynglŷn â'r achos, gan y cynghorwyr y cyfeirir atynt yn rheoliad 9; ac ch rhaid i'r panel ystyried lles unrhyw berson a fabwysiedir, ac os yw'r person yn blentyn mabwysiedig rhaid rhai'r rhoi'r lle blaenaf i les y plentyn hwnnw. Yn achos unrhyw blentyn arall, rhaid i'r panel roi sylw penodol i'w les. Swyddogaethau panel a gyfansoddwyd i adolygu penderfyniad ar faethu 14 1 Mae'r rheoliad hwn yn gymwys pan fo'r penderfyniad cymhwysol a adolygir yn benderfyniad ar faethu. 2 Rhaid i banel a gyfansoddir yn unol â rheoliad 8 adolygu'r penderfyniad ar faethu, a chyflwyno i'r darparydd gwasanaeth maethu a wnaeth y penderfyniad ar faethu — a argymhelliad ynglŷn ag a yw'r ceisydd yn addas ai peidio i weithredu fel rhiant maeth; neu b pan fo'r penderfyniad cymhwysol yn ymwneud â thelerau cymeradwyaeth y ceisydd fel rhywun addas i weithredu fel rhiant maeth, argymhelliad i'r darparydd gwasanaeth maethu ynglŷn â'r telerau hynny. 3 Wrth ystyried pa argymhelliad i'w wneud – a rhaid i'r panel bwyso a mesur yr holl wybodaeth a basiwyd ymlaen iddo yn unol â rheoliad 29A o'r Rheoliadau Maethu; b caiff y panel ofyn i'r darparydd gwasanaeth maethu gaffael unrhyw wybodaeth berthnasol arall a ystyrir yn angenrheidiol gan y panel, neu darparu unrhyw gymorth arall y gofynnir amdano gan y panel; ac c caiff y panel gaffael unrhyw gyngor yr ystyria'n angenrheidiol ynglŷn â'r achos, gan y cynghorwyr y cyfeirir atynt yn rheoliad 9. 4 Pan fo'r panel yn gwneud argymhelliad i'r perwyl bod y ceisydd yn addas i weithredu fel rhiant maeth, caiff y panel hefyd wneud argymhelliad i'r darparydd gwasanaeth maethu ynglŷn â thelerau unrhyw gymeradwyaeth. Pŵer i ohirio panelau 15 1 Caiff y panel ohirio gwrandawiad gan y panel yn yr amgylchiadau canlynol — a pan fo'r panel o'r farn bod yr wybodaeth sydd ganddo'n annigonol i'w alluogi i wneud argymhelliad i'r sefydliad perthnasol yn unol â rheoliadau 12(2), 13(2) ac 14(2); a b pan fo'r panel yn dymuno gofyn am wybodaeth bellach. 2 Rhaid ailgynnull y panel cyn gynted ag y bo'n rhesymol ymarferol pan fydd yr wybodaeth y cyfeirir ati ym mharagraff (1)(b) ar gael, ond ddim hwyrach beth bynnag na 28 diwrnod calendr ar ôl dyddiad y gwrandawiad a ohiriwyd gan y panel Gweinyddu'r panelau 16 Rhaid i'r panel gael ei weinyddu gan Weinidogion Cymru, a rhaid iddynt wneud darpariaeth addas ar gyfer trefniadau clercio i'r panel. Ffioedd aelodau o banelau 17 Caiff Gweinidogion Cymru dalu i unrhyw aelod o banel unrhyw ffioedd a ystyrir yn rhesymol gan Weinidogion Cymru. Cofnodion 18 Rhaid i Weinidogion Cymru sicrhau y delir gafael ar gofnod ysgrifenedig o adolygiad panel o benderfyniad cymhwysol, gan gynnwys y rhesymau dros argymhelliad y panel, ac a oedd yr argymhelliad yn unfrydol ynteu'n argymhelliad mwyafrif — a am gyfnod o 5 mlynedd o'r dyddiad y gwneir yr argymhelliad; a b o dan amodau diogelwch priodol. RHAN 3 Y WEITHDREFN Cais am adolygu penderfyniad cymhwysol 19 1 Rhaid i gais i Weinidogion Cymru am adolygiad o benderfyniad cymhwysol gael ei wneud gan y ceisydd mewn ysgrifen, a rhaid iddo gynnwys y sail dros ei wneud. 2 Yn achos penderfyniad ar addasrwydd i fabwysiadu yn unig, caiff darpar fabwysiadydd, o fewn cyfnod o 40 diwrnod gwaith sy'n dechrau gyda'r dyddiad yr anfonodd yr asiantaeth fabwysiadu yr hysbysiad o'r penderfyniad cymhwysol mewn perthynas â'r darpar fabwysiadydd, wneud cais i Weinidogion Cymru am i banel gael ei gyfansoddi i adolygu'r penderfyniad hwnnw. Penodi panel a chynnal adolygiad 20 1 Ar ôl cael cais a wnaed yn unol â rheoliad 19, rhaid i Weinidogion Cymru – a o fewn 5 diwrnod gwaith, hysbysu'r asiantaeth fabwysiadu a wnaeth y penderfyniad cymhwysol fod y cais wedi'i wneud, drwy anfon copi o'r cais at yr asiantaeth; b o fewn 5 diwrnod gwaith, anfon cydnabyddiaeth ysgrifenedig o'r cais at y ceisydd, a'i hysbysu o'r camau a gymerwyd o dan is-baragraff (a); c o fewn 25 diwrnod gwaith, penodi panel yn unol â rheoliad 5 a phennu dyddiad, amser a lleoliad i'r panel gyfarfod at ddibenion cyfarfod adolygu (“cyfarfod adolygu”); ch Ar ôl cymryd y camau a ragnodwyd yn is-baragraff (c), ac o fewn dim llai na 5 diwrnod gwaith cyn y dyddiad a bennwyd ar gyfer adolygu, hysbysu mewn ysgrifen y ceisydd a'r asiantaeth fabwysiadu a wnaeth y penderfyniad cymhwysol — i o'r ffaith bod y panel wedi'i benodi; a ii o ddyddiad, amser a lleoliad y cyfarfod adolygu. 2 Ni chaiff y dyddiad a bennir ar gyfer yr adolygiad fod yn hwyrach na 3 mis ar ôl i'r cais ddod i law Gweinidogion Cymru. 3 Rhaid i Weinidogion Cymru sicrhau bod y panel yn cael yr holl bapurau perthnasol sy'n ymwneud â'r adolygiad cyn gynted ag y bo modd, ond beth bynnag ym mhen dim llai na 5 diwrnod gwaith cyn y dyddiad a bennwyd ar gyfer yr adolygiad. Dyletswydd i ddarparu gwybodaeth a chymorth 21 Rhaid i'r sefydliad a wnaeth y penderfyniad cymhwysol ddarparu, i'r graddau y mae'n rhesymol ymarferol, unrhyw wybodaeth a chymorth y gofynnir amdanynt gan y panel o dan reoliad 12, 13, 14 neu 15, yn ôl fel y digwydd. Argymhelliad y panel 22 1 Pan na fydd argymhelliad y panel yn unfrydol, rhaid i'r argymhelliad fod yn argymhelliad y mwyafrif. 2 Caniateir i'r argymhelliad naill ai gael ei wneud a'i gyhoeddi ar ddiwedd yr adolygiad, neu ei gadw yn ôl. 3 Rhaid i'r argymhelliad a'r rhesymau drosto, a pha un a oedd yr argymhelliad yn unfrydol ynteu'n argymhelliad mwyafrif, gael eu cofnodi'n ddi-oed mewn dogfen sydd i'w llofnodi a'i dyddio gan y cadeirydd. 4 Rhaid i Weinidogion Cymru, yn ddi-oed a ddim hwyrach beth bynnag na 10 diwrnod gwaith ar ôl y dyddiad y gwneir yr argymhelliad, anfon copi o'r argymhelliad a'r rhesymau drosto at y ceisydd ac at yr asiantaeth fabwysiadu a wnaeth y penderfyniad cymhwysol. Dyletswydd i dalu costau mewn cysylltiad ag adolygiad 23 Rhaid i'r sefydliad a wnaeth y penderfyniad cymhwysol dalu i Weinidogion Cymru pa bynnag gostau mewn cysylltiad â'r adolygiad o'r penderfyniad cymhwysol hwnnw ag a ystyrir yn rhesymol gan Weinidogion Cymru. RHAN 4 DIWYGIO'R RHEOLIADAU MAETHU Diwygio rheoliad 24 o'r Rheoliadau Maethu — sefydlu panel maethu 24 1 Diwygir rheoliad 24 o'r Rheoliadau Maethu fel a ganlyn: 2 Ym mharagraff (3)(b)(i) ar ôl 'unigolyn hwnnw' mewnosoder “neu gyflogai'r asiantaeth sy'n ymwneud â rheolaeth yr asiantaeth neu, pan nad yw hynny'n rhesymol ymarferol, person arall (nad oes rhaid iddo fod yn gyflogai'r asiantaeth) sydd â phrofiad o ddarparu gwasanaeth maethu”. 3 Yn lle paragraff (6) rhodder— 6 Yn ddarostyngedig i baragraffau (6A) a (6B)— a caiff aelod o banel maethu ddal ei swydd am gyfnod na fydd yn hwy na thair blynedd; a b ni chaiff neb ddal swydd fel aelod o banel maethu yr un darparydd gwasanaeth maethu am fwy na thri thymor heb gyfnod cyfamserol . 4 Ar ôl paragraff (6) mewnosoder— 6A Pan fo — a aelod o'r panel maethu yn dal swydd fel aelod o'r panel maethu hwnnw yn unol â pharagraff 3(b)(i) ac yntau yn ei ail dymor mewn swydd yn olynol fel aelod o'r panel maethu hwnnw; a b y tymor mewn swydd hwnnw i fod i ddod i ben ar neu ar ôl 2 Ebrill 2010, caiff yr aelod hwnnw barhau i ddal swydd fel aelod o'r panel maethu hwnnw am gyfnod pellach na fydd yn hwy na 12 mis. . 5 Ar ôl paragraff (6A) mewnosoder— 6B Pan fo tymor mewn swydd aelod o banel wedi ei estyn am gyfnod pellach o dan baragraff (6A) a'r aelod hwnnw o'r panel yn cael ei benodi am drydydd cyfnod mewn swydd heb gyfnod cyfamserol, ni chaiff y tymor mewn swydd hwnnw fod yn hwy na chyfnod o dair blynedd llai cyfnod sy'n hafal i'r estyniad a wnaed i'r ail gyfnod. 6C At ddibenion paragraffau (6) a (6B), ystyr “cyfnod cyfamserol” (“intervening period”) yw cyfnod di-dor o dair blynedd o leiaf, pan nad oedd yr unigolyn dan sylw, drwy gydol y cyfnod, yn aelod o'r panel maethu. . Diwygio rheoliad 26 o'r Rheoliadau Maethu — swyddogaethau'r panel maethu 25 Yn rheoliad 26 o'r Rheoliadau Maethu, ar ôl paragraff (1), mewnosoder— 1A Wrth ystyried pa argymhelliad i'w wneud o dan baragraff (1)— a rhaid i'r panel maethu bwyso a mesur a chymryd i ystyriaeth yr holl wybodaeth a basiwyd ymlaen iddo yn unol â rheoliad 27, 28 neu 29, yn ôl fel y digwydd; b caiff y panel maethu ofyn i'r darparydd gwasanaeth maeth gaffael unrhyw wybodaeth berthnasol arall a ystyrir yn angenrheidiol gan y panel maethu, neu darparu unrhyw gymorth arall y gofynnir amdano gan y panel; ac c caiff y panel maethu gaffael unrhyw gyngor cyfreithiol neu gyngor meddygol yr ystyria'n angenrheidiol mewn perthynas â'r achos. 1B Rhaid i'r darparydd gwasanaeth maethu gaffael pa bynnag wybodaeth a ystyrir yn angenrheidiol gan y panel maethu, anfon yr wybodaeth honno ymlaen at y panel, a darparu pa bynnag gymorth arall y gofynnir amdano gan y panel, i'r graddau y mae hynny'n rhesymol ymarferol. . Amnewid rheoliadau 28 a 29 o'r Rheoliadau Maethu — cymeradwyo rhieni maeth 26 Yn lle rheoliadau 28 a 29 o'r Rheoliadau Maethu, rhodder — Cymeradwyo rhieni maeth 28 1 Rhaid i ddarparydd gwasanaeth maethu beidio â chymeradwyo person sydd wedi'i gymeradwyo fel rhiant maeth gan ddarparydd gwasanaeth maethu arall, ac nad yw ei gymeradwyaeth wedi'i therfynu. 2 Rhaid i ddarparydd gwasanaeth maethu beidio â chymeradwyo person fel rhiant maeth— a oni fydd wedi cwblhau ei asesiad o addasrwydd y person hwnnw; a b oni fydd ei banel maethu wedi ystyried y cais. 3 Rhaid i ddarparydd gwasanaeth maethu, wrth benderfynu a ddylid cymeradwyo person fel rhiant maeth a phenderfynu ynghylch telerau unrhyw gymeradwyaeth, gymryd i ystyriaeth argymhelliad ei banel maethu. 4 Ni chaiff unrhyw aelod o'i banel maethu gymryd rhan mewn unrhyw benderfyniad a wneir gan ddarparydd gwasanaeth maethu o dan baragraff (3). 5 Os yw darparydd gwasanaeth maethu yn penderfynu cymeradwyo person fel rhiant maeth rhaid iddo — a rhoi i'r person hwnnw hysbysiad ysgrifenedig sy'n pennu telerau'r gymeradwyaeth, er enghraifft, a yw'r gymeradwyaeth yn ymwneud â phlentyn neu blant penodol a enwir, neu â nifer ac ystod oedran plant, neu â lleoliadau o unrhyw fath penodol, neu a yw'n gymeradwyaeth o dan unrhyw amgylchiadau penodol; a b gwneud cytundeb ysgrifenedig gyda'r person hwnnw sy'n ymdrin â'r materion a bennir yn Atodlen 5 (y cyfeirir ato yn y Rheoliadau hyn fel y “cytundeb gofal maeth”). 6 Os yw darparydd gwasanaeth maethu o'r farn nad yw person yn addas i weithredu fel rhiant maeth rhaid iddo, yn ddarostyngedig i baragraff (7) — a rhoi i'r person hwnnw hysbysiad ysgrifenedig i'r perwyl ei fod yn bwriadu peidio â'i gymeradwyo fel person addas i fod yn rhiant maeth (sef ei “benderfyniad”), ynghyd â'i resymau a chopi o argymhelliad y panel maethu; a b hysbysu'r person hwnnw y caiff, o fewn 28 diwrnod ar ôl dyddiad yr hysbysiad — i cyflwyno unrhyw sylwadau ysgrifenedig y dymuna'r person hwnnw eu gwneud i'r darparydd gwasanaeth maethu, neu ii gwneud cais i Weinidogion Cymru am adolygiad o'r penderfyniad gan banel adolygu annibynnol. 7 Nid yw paragraff (6)(b)(ii) yn gymwys mewn achos pan fo'r darparydd gwasanaeth maethu yn ystyried yn unol â rheoliad 27(6) nad yw'r person yn addas i weithredu fel rhiant maeth. 8 O fewn y cyfnod y cyfeirir ato ym mharagraff (6)(b) — a os nad yw'r darparydd gwasanaeth maethu yn cael unrhyw sylwadau; a b os nad yw'r person yn gwneud cais i Weinidogion Cymru am adolygiad o'r penderfyniad gan banel adolygu annibynnol, caiff y darparydd gwasanaeth maethu fynd ymlaen i wneud ei benderfyniad. 9 Os yw'r darparydd gwasanaeth maethu yn cael unrhyw sylwadau ysgrifenedig o fewn y cyfnod y cyfeirir ato ym mharagraff (6)(b), rhaid iddo — a gyfeirio'r achos at y panel maethu i'w ystyried ymhellach; a b gwneud ei benderfyniad, gan ystyried unrhyw argymhelliad newydd a wneir gan y panel maethu. 10 Os yw'r person, o fewn y cyfnod y cyfeirir ato ym mharagraff (6)(b) yn gwneud cais i Weinidogion Cymru am adolygiad o'r penderfyniad gan banel adolygu annibynnol, rhaid i'r darparydd gwasanaeth maethu wneud ei ddyfarniad terfynol gan gymryd i ystyriaeth argymhelliad y panel maethu yn ogystal ag argymhelliad y panel adolygu annibynnol. 11 Cyn gynted ag y bo'n ymarferol ar ôl gwneud y dyfarniad terfynol y cyfeirir ato ym mharagraff (8), (9)(b) neu (10), yn ôl fel y digwydd, rhaid i'r darparydd gwasanaeth maethu roi hysbysiad ysgrifenedig i'r darpar riant maeth ac — a os y penderfyniad yw cymeradwyo'r person fel rhiant maeth, cydymffurfio â pharagraff (5) mewn perthynas â'r person; neu b os y penderfyniad yw peidio â chymeradwyo'r person, darparu rhesymau ysgrifenedig am ei benderfyniad. 12 Mewn achos pan fo panel adolygu annibynnol wedi gwneud argymhelliad, rhaid i'r darparydd gwasanaeth maethu anfon copi at Weinidogion Cymru o'r hysbysiad y cyfeirir ato ym mharagraff (11). Adolygu a therfynu cymeradwyaeth 29 1 Rhaid i'r darparydd gwasanaeth maethu adolygu cymeradwyaeth pob rhiant maeth yn unol â'r rheoliad hwn. 2 Rhaid cynnal adolygiad o fewn un flwyddyn fan hwyaf ar ôl cymeradwyo, ac wedi hynny pan fo'r darparydd gwasanaeth maethu yn ystyried bod angen, ond beth bynnag fesul cyfnod o ddim mwy nag un flwyddyn. 3 Wrth ymgymryd ag adolygiad rhaid i'r darparydd gwasanaeth maethu — a gwneud pa bynnag ymholiadau a chaffael pa bynnag wybodaeth yr ystyria'n angenrheidiol er mwyn adolygu a yw'r person yn parhau'n addas i weithredu fel rhiant maeth ac a yw aelwyd y person yn parhau'n addas; b canfod a chymryd i ystyriaeth farn y canlynol— i y rhiant maeth; ii (yn ddarostyngedig i oedran a dealltwriaeth y plentyn) unrhyw blentyn a leolwyd â'r rhiant maeth; a iii unrhyw awdurdod cyfrifol sydd, o fewn y flwyddyn flaenorol, wedi lleoli plentyn gyda'r rhiant maeth. 4 Ar ddiwedd yr adolygiad rhaid i'r darparydd gwasanaeth maethu baratoi adroddiad ysgrifenedig, sy'n nodi — a a yw'r person yn parhau'n addas i weithredu fel rhiant maeth ac a yw aelwyd y person yn parhau'n addas; a b a yw telerau cymeradwyaeth y person yn parhau'n briodol. 5 Ar achlysur yr adolygiad cyntaf o dan y rheoliad hwn, rhaid i'r darparydd gwasanaeth maethu gyfeirio'i adroddiad i'w ystyried gan y panel maethu, a chaiff wneud hynny pan gynhelir unrhyw adolygiad dilynol. 6 Os yw'r darparydd gwasanaeth maethu yn penderfynu, ar ôl cymryd i ystyriaeth unrhyw argymhelliad gan y panel maethu, bod y rhiant maeth ac aelwyd y rhiant maeth yn parhau'n addas a bod telerau cymeradwyaeth y rhiant maeth yn parhau'n briodol, rhaid iddo roi hysbysiad ysgrifenedig o'i benderfyniad i'r rhiant maeth. 7 Os nad yw'r darparydd gwasanaeth maethu, ar ôl cymryd i ystyriaeth unrhyw argymhelliad gan y panel maethu, bellach wedi'i fodloni bod y rhiant maeth ac aelwyd y rhiant maeth yn parhau'n addas, neu fod telerau'r gymeradwyaeth yn briodol, rhaid iddo (yn ddarostyngedig i baragraff (9)) — a rhoi hysbysiad ysgrifenedig i'r rhiant maeth i'r perwyl ei fod yn bwriadu terfynu cymeradwyaeth, neu, yn ôl fel y digwydd, adolygu telerau cymeradwyaeth y rhiant maeth (sef ei “benderfyniad”), ynghyd â'i resymau a chopi o'r argymhelliad a wnaed gan y panel maethu; a b hysbysu'r rhiant maeth y caiff, o fewn 28 diwrnod ar ôl dyddiad yr hysbysiad — i cyflwyno unrhyw sylwadau ysgrifenedig y dymuna'r rhiant maeth eu gwneud i'r darparydd gwasanaeth maethu; neu ii gwneud cais i Weinidogion Cymru am adolygiad o'r penderfyniad gan banel adolygu annibynnol. 8 Nid yw paragraff (7)(b)(ii) yn gymwys mewn achos pan, yn unol â rheoliad 27(6), nad yw'r darparydd gwasanaeth maethu bellach wedi ei fodloni bod y rhiant maeth ac aelwyd y rhiant maeth yn parhau'n addas, neu fod telerau'r gymeradwyaeth yn briodol. 9 O fewn y cyfnod y cyfeirir ato ym mharagraff (7)(b) — a os nad yw'r darparydd gwasanaeth maethu yn cael unrhyw sylwadau; a b os nad yw'r rhiant maeth yn gwneud cais i Weinidogion Cymru am adolygiad o'r penderfyniad gan banel adolygu annibynnol; caiff y darparydd gwasanaeth maethu fynd ymlaen i wneud ei ddyfarniad terfynol. 10 Os yw'r darparydd gwasanaeth maethu yn cael unrhyw sylwadau ysgrifenedig o fewn y cyfnod y cyfeirir ato ym mharagraff (7)(b), rhaid iddo — a gyfeirio'r achos at y panel maethu i'w ystyried; a b gwneud ei ddyfarniad terfynol gan gymryd i ystyriaeth unrhyw argymhelliad a wneir gan y panel maethu. 11 Os yw'r person, o fewn y cyfnod y cyfeirir ato ym mharagraff (7)(b) yn gwneud cais i Weinidogion Cymru am adolygiad o'r penderfyniad gan banel adolygu annibynnol, rhaid i'r darparydd gwasanaeth maethu wneud ei ddyfarniad terfynol gan gymryd i ystyriaeth argymhelliad y panel maethu yn ogystal ag argymhelliad y panel adolygu annibynnol. 12 Cyn gynted ag y bo'n ymarferol ar ôl gwneud y dyfarniad terfynol y cyfeirir ato ym mharagraff (9), (10)(b) neu (11) rhaid i'r darparydd gwasanaeth maethu roi hysbysiad ysgrifenedig i'r rhiant maeth, gan ddatgan (yn ôl fel y digwydd) — a bod y rhiant maeth ac aelwyd y rhiant maeth yn parhau'n addas, a bod telerau'r gymeradwyaeth yn parhau'n briodol; b bod cymeradwyaeth y rhiant maeth wedi ei therfynu o ddyddiad penodedig, a'r rhesymau dros y terfynu; neu c telerau diwygiedig y gymeradwyaeth a'r rhesymau dros y diwygio. 13 Caiff rhiant maeth roi hysbysiad ysgrifenedig i'r darparydd gwasanaeth maethu ar unrhyw adeg, i'r perwyl nad yw'r rhiant maeth bellach yn dymuno gweithredu fel rhiant maeth, ac yna terfynir cymeradwyaeth y rhiant maeth ymhen 28 diwrnod ar ôl y dyddiad y daw'r hysbysiad i law'r darparydd gwasanaeth maethu. 14 Rhaid anfon copi o unrhyw hysbysiad a roddir o dan y rheoliad hwn at yr awdurdod sy'n gyfrifol am unrhyw blentyn a leolir gyda'r rhiant maeth (onid y darparydd gwasanaeth maethu yw'r awdurdod cyfrifol hwnnw), a hefyd at yr awdurdod ardal. 15 Mewn achos pan fo panel adolygu annibynnol wedi gwneud argymhelliad, rhaid i'r darparydd gwasanaeth maethu anfon copi at Weinidogion Cymru o'r hysbysiad y cyfeirir ato ym mharagraff (13). . Diwygio'r Rheoliadau Maethu — dyletswydd i anfon gwybodaeth at Weinidogion Cymru 27 Ar ôl rheoliad 29 o'r Rheoliadau Maethu, mewnosoder — Gwybodaeth sydd i'w hanfon at y panel adolygu annibynnol 29A 1 Mae'r rheoliad hwn yn gymwys pan fo'r darparydd gwasanaeth maethu yn cael hysbysiad gan Weinidogion Cymru i'r perwyl bod person wedi gwneud cais am adolygiad o penderfyniad gan banel adolygu annibynnol. 2 Rhaid i'r darparydd gwasanaeth maethu, o fewn 10 diwrnod gwaith ar ôl cael yr hysbysiad y cyfeirir ato ym mharagraff (1), anfon at Weinidogion Cymru y dogfennau a'r wybodaeth a bennir ym mharagraff (3). 3 Y canlynol yw'r dogfennau a'r wybodaeth a bennir at ddibenion paragraff (2) — a copi o unrhyw adroddiad a baratowyd ar gyfer, ac o unrhyw ddogfennau eraill a gyfeiriwyd at, y panel maethu at ddibenion rheoliad 27, 28 neu 29, yn ôl fel y digwydd; b unrhyw wybodaeth berthnasol ynglŷn â'r person, a ddaeth i law'r darparydd gwasanaeth maethu ar ôl y dyddiad y paratowyd yr adroddiad neu y cyfeiriwyd yr wybodaeth at y panel maethu; ac c copi o'r hysbysiad ac o unrhyw ddogfennau eraill a anfonwyd yn unol â rheoliad 28(6)(a) neu 29(7)(a). . RHAN 5 AMRYWIOL Achosion sydd ar droed o dan Reoliadau Adolygu Annibynnol 2006 ar y diwrnod penodedig 28 1 Mewn perthynas ag unrhyw gais gan ddarpar fabwysiadydd am adolygiad o benderfyniad cymhwysol a wnaed cyn y diwrnod penodedig, rhaid, ar ac ar ôl y diwrnod penodedig, trin unrhyw weithred neu benderfyniad a wnaed cyn y diwrnod penodedig o dan ddarpariaeth o Reoliadau Adolygu Annibynnol 2006 fel be bai'n weithred neu benderfyniad o dan y ddarpariaeth gyfatebol yn y Rheoliadau hyn. 2 Yn y rheoliad hwn, ystyr “diwrnod penodedig” (“ appointed day ”) yw 2 Ebrill 2010. Dirymu 29 Dirymir drwy hyn Rheoliadau Adolygu Annibynnol 2006. Gwenda Thomas Y Dirprwy Weinidog dros Wasanaethau Cymdeithasol, o dan awdurdod y Gweinidog dros Iechyd a Gwasanaethau Cymdeithasol, un o Weinidogion Cymru 11 Mawrth 2010